
DIRECTIVE PENTRU NEGOCIEREA CONDIȚIILOR DE ADERARE A UNIUNII LA BANCA DE DEZVOLTARE A CONSILIULUI EUROPEI.

În ceea ce privește procesul de negociere, Uniunea ar trebui să aibă ca obiectiv să se asigure că:
(1)	procesul de negociere se bazează pe cooperarea cu bună credință; 
(2)	procesul de negociere se bazează pe considerații realiste, ținând seama de disponibilitatea resurselor bugetare.
În ceea ce privește obiectivele generale ale negocierilor, Uniunea ar trebui să aibă ca obiectiv să se asigure că:
(1)	rezoluția Consiliului de conducere al BDCE prevede mecanismul adecvat pentru a asigura aderarea Uniunii la Bancă;
(2)	rezoluția Consiliului de conducere al BDCE prevede condiții adecvate pentru aderarea Uniunii, inclusiv în ceea ce privește subscrierea la capital și valoarea certificatelor de participare, cota de capital subscris care trebuie vărsată și valoarea contribuției corespunzătoare la rezerve;
(3)	rezoluția Consiliului de conducere al BDCE prevede condiții adecvate pentru plăți; 
(4)	rezoluția Consiliului de conducere al BDCE prevede modalitățile de acceptare a Statutului Băncii;
(5)	rezoluția Consiliului de conducere al BDCE prevede modalitățile de recunoaștere a privilegiilor și imunităților;
(6)	rezoluția Consiliului de conducere al BDCE stabilește modalitățile adecvate privind participarea la Acordul parțial, inclusiv necesitatea și nivelul contribuției Uniunii la bugetul acestuia.
În ceea ce privește fondul negocierilor, Uniunea ar trebui să aibă ca obiectiv să se asigure că:
(1)	obiectivele politice ale Uniunii, prin exercitarea dreptului de vot conferit prin asumarea responsabilității, asigură o coerență mai eficace a priorităților BDCE cu prioritățile Uniunii în Europa și contribuie la realizarea obiectivelor Uniunii în domeniul coeziunii sociale și al relațiilor economice externe;
(2)	obține o participație medie la BDCE care o situează aproximativ la mijlocul listei acționarilor BDCE;
(3)	achiziționează o cotă directă de aproximativ 0,4 % din totalul capitalului subscris al BDCE;
(4)	obține un loc în organele de conducere ale BDCE, în special în Consiliul de conducere și în Consiliul de administrație;
(5)	se subscriu certificatele de participare corespunzătoare acțiunilor de capital subscris alocate UE în conformitate cu prezentele directive de negociere;
(6)	valoarea totală a capitalului subscris care trebuie vărsat și contribuția corespunzătoare la rezerve nu depășesc 20 de milioane EUR;
(7)	aceste plăți urmează să fie efectuate într-o singură tranșă;
(8)	contribuția Uniunii la bugetul acordului parțial, în cazul în care urmează să fie plătită, este de natură administrativă și reprezintă o contribuție anuală modestă.

